Broj: 711-I-329-P-295-18/19-10-10

Zagreb, 25. siječnja 2019. g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Miroslava Šimića, zastupnika u Hrvatskom saboru do 31. ožujka 2018. g.,** na 36. sjednici, održanoj 25. siječnja 2019.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Miroslava Šimića, zastupnika u Hrvatskom saboru do 31. ožujka 2018. g., u vezi s obavljanjem drugih poslova dužnosnika u trgovačkom društvu Karolina d.o.o. i djelovanjem dužnosnika u kontekstu donošenja Zakona o postupku izvanredne uprave u trgovačkim društvima od sistemskog značaja za Republiku Hrvatsku, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i Miroslav Šimić povodom obnašanja dužnosti zastupnika Hrvatskoga sabora od 14. listopada 2016. g. do 31. ožujka 2018. g. obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvu je 25. rujan 2018.g. podnesena anonimna prijava mogućeg sukoba interesa protiv dužnosnika Miroslava Šimića, koja je zaprimljena pod brojem: 711-U-2759-P-295/18-01-5 te je povodom iste otvoren predmet broj: P-295/18.

U prijavi podnositelj navodi da je dužnosnik Miroslav Šimić, pošto je kao bivši zaposlenik trgovačkog društva Kraš d.d. sudjelovao u postupku raspravljanja i odlučivanja o rješenjima vezanim uz trgovačko društvo Agrokor koncern za upravljanje društvima, proizvodnju i trgovinu poljoprivrednim proizvodima d.d. i drugim ovisnim i povezanim društvima (u daljnjem tekstu: Agrokor koncern) u stranci Most nezavisnih lista čiji je član i na sastancima Kluba zastupnika Mosta nezavisnih lista u Hrvatskom saboru i pošto je sudjelovao u postupku donošenja Zakona o postupku izvanredne uprave u trgovačkim društvima od sistemskog značaja za Republiku Hrvatsku („Narodne novine“, broj 32/17., kolokvijalno nazvanog „Lex Agokor“) imenovan direktorom trgovačkog društva Karolina d.o.o., a navedeno trgovačko društvo je prema navodima prijave društvo povezano s trgovačkim društvom Kraš d.d., koje se s druge strane nalazilo u krugu trgovačkih društava dobavljača, odnosno trgovačkih društava, vjerovnika navedenog Agrokor koncerna.

Člankom 5. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Dužnosnici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a utvrđena su zabranjena djelovanja dužnosnika.

Člankom 14. stavkom 1. ZSSI-a propisana je, uz ostalo, zabrana dužnosnicima da budu članovima upravnih tijela trgovačkih društava.

Povjerenstvo je radi provjere navoda iz podnesene prijave i stjecanja saznanja o mogućem sukobu interesa dužnosnika od nadležnih tijela prikupilo potrebne podatke i dokumentaciju.

Na temelju podataka, koje je u očitovanju od 12. listopada 2018. dostavilo trgovačko društvo Kraš, prehrambena industrija d.d. g. utvrđeno je da je Miroslav Šimić bio zaposlen u navedenom trgovačkom društvu od 1. travnja 2004. g. do 12. svibnja 2017. g. te da je od 1. siječnja 2012. g. do 12. svibnja 2017. g. u navedenom trgovačkom društvu obavljao poslove regionalnog rukovoditelja. S obzirom da je Miroslav Šimić od 14. listopada 2016. g. pa do 12. svibnja 2017. g. istodobno obnašao dužnost zastupnika u Hrvatskom saboru, Povjerenstvo utvrđuje da poslovi regionalnog rukovoditelja ne predstavljaju poslove člana upravnog tijela trgovačkog društva.

Na temelju podataka, koje je u očitovanju od 12. listopada 2018. g. dostavilo trgovačko društvo Karolina d.o.o. utvrđeno je da je dužnosnik Miroslav Šimić od 1. siječnja 2018. g. zaposlen u navedenom trgovačkom društvu na radnom mjestu projekt menadžera. U vezi s navedenim, Povjerenstvo utvrđuje da poslovi projekt menadžera ne predstavljaju poslove člana upravnog tijela trgovačkog društva.

U navedenom očitovanju se navodi da vlasnički udio Republike Hrvatske u trgovačkom društvu Karolina d.o.o. iznosi 0,23%, da vlasnički udio trgovačkog društva Kraš d.d. u navedenom trgovačkom društvu iznosi 99,68%, da trgovačko društvo Karolina d.o.o. kao trgovačko društvo u pretežito privatnom vlasništvu nema obvezu provoditi javne natječaje za zapošljavanje te da je ugovor o radu s dužnosnikom Miroslavom Šimićem poslovna tajna.

Na temelju podataka, koje je u očitovanju od 20. prosinca 2018. g. dostavio predsjednik Kluba zastupnika Mosta nezavisnih lista, Nikola Grmoja, navodi se da sastanci navedenog Kluba zastupnika imaju radni i neformalni karakter, da im je svrha razmjena mišljenja o temama koje se nalaze na dnevnom redu Hrvatskog sabora te da se sukladno tome o njima ne vodi zapisnik. U očitovanju se dalje navodi da na temelju uvida u pismohranu navedenog Kluba zastupnika nije utvrđeno da postoji zapisnik sjednice Kluba zastupnika u razdoblju do 31. ožujka 2018. g. na temu poslovanja Agrokor koncerna i/ili „Lexa Agrokor“. U očitovanju se navodi da, po sjećanju, dužnosnik Miroslav Šimić nije bio među zastupnicima koji su se bavili temama vezanim za Agokor koncern te da je zajedničke stavove Kluba Mosta nezavisnih lista iznosila, kao predstavnica Kluba, potpredsjednica Kluba, Ivana Ninčević-Lesandrić. Napominje se da je na navedenu temu održana sjednica Predsjedništva Mosta nezavisnih lista, na kojoj je vođen zapisnik, iz kojeg je vidljivo da sjednici nije bio nazočan dužnosnik Miroslav Šimić. Očitovanju je priložen zapisnik sjednice Predsjedništva Mosta nezavisnih lista, održane 29. ožujka 2017.g., sa sljedećim dnevnim redom: 1. Prijedlog Zaključka o prihvaćanju Nacrta Zakona o postupku izvanredne uprave u trgovačkim društvima od sistemskog značaja za Republiku Hrvatsku i 2. Rasprava o potencijalnom sukobu interesa ministra Zdravka Marića u postupku donošenja Zakona o postupku izvanredne uprave u trgovačkim društvima od sistemskog značaja za Republiku Hrvatsku te zaključci nakon provedene rasprave, vezane uz navedene točke.

Iz gore navedenog proizlazi da dužnosnik Miroslav Šimić tijekom obnašanja dužnosti zastupnika u Hrvatskom saboru nije obavljao funkciju člana upravnog tijela trgovačkog društva Kraš d.d. i trgovačkog društva Karolina d.o.o. Iz gore navedenog, a u pogledu aktivnosti koje je provodila stranka Most nezavisnih lista i Klub zastupnika Mosta nezavisnih lista u kontekstu donošenja Zakona o postupku izvanredne uprave u trgovačkim društvima od sistemskog značaja za Republiku Hrvatsku, proizlazi da imenovani dužnosnik nije bio neposredan sudionik u tima aktivnostima.

U odnosu na sudjelovanje imenovanog dužnosnika u postupku glasovanja u Hrvatskom saboru o Zakonu o postupku izvanredne uprave u trgovačkim društvima od sistemskog značaja za Republiku Hrvatsku, Povjerenstvo tumači da, u kontekstu predmeta samog Zakona (u koji ulaze rješenja za potraživanja velikog broja vjerovnika) i samog postupka glasovanja u parlamentu, nije osnovano smatrati da bi dužnosnik mogao svojim pojedinačnim učešćem u glasovanju osigurati parcijalni interes samo jednog od brojnih sudionika u konkretnom procesu.

S obzirom da iz prikupljenih podataka i dokumentacije Povjerenstvo nije steklo saznanja koja upućuju na moguću povredu odredbi ZSSI-a ili načela djelovanja od strane dužnosnika Miroslava Šimića, donesena je odluka kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Miroslav Šimić, elektroničkom dostavom

2. Podnositelji prijave, e-mail

3. Objava na internetskoj stranici Povjerenstva

4. Pismohrana